Врз основа на член 29 став (4) од Законот за следење на комуникациите („Службен весник на Република Македонија“ број 71/18),министерот за одбрана донесе

## П Р А В И Л Н И К

## ЗА НАЧИНОТ НА УТВРДУВАЊЕ НА РЕЛЕВАНТНОСТА НА

## ПОДАТОЦИТЕ СОБРАНИ И ОБРАБОТЕНИ СО ИЗВРШУВАЊЕТО НА НАРЕДБАТА ЗА СПРОВЕДУВАЊЕ НА МЕРКИТЕ ЗА СЛЕДЕЊЕ НА КОМУНИКАЦИИТЕ И НАЧИНОТ НА НИВНО НИШТЕЊЕ

## I.ОПШТИ ОДРЕДБИ

##### Член 1

## Со овој правилник се уредува начинот на утврдување на релевантноста на податоците собрани и обработени со извршувањето на наредбата за спроведување на мерките за следење на комуникациите заради заштита на интересите на безбедноста и одбраната на државата (во натамошниот текст: податоците)и начинот на нивно ништење.

**Член 2**

(1) Податоци во смисла на членот 1 од овој правилник се:

* содржина на следената комуникација и податоци поврзани со комуникацијата на еднозначен начин;
* само содржина на комуникацијата;
* само податоци поврзани со следената комуникација;
* транскрипти од содржната на следената комуникација, кои можат да бидат во целост (од збор до збор) или сублимирани (со опис на содржината на комуникацијата).

(2) Транскриптите од ставот (1) алинеја 4 од овој член можат да бидат во хартиена или во електронска форма.

(3) Кога податоците од ставот (1) од овој член добиени со следење на комуникациите се во електронска форма, може да се наоѓаат во опремата која се користи за следење на комуникациите (LEMF), или да бидат пренесени на било каков друг медиум за чување (CD, DVD и сл), или да бидат пренесени и чувани во било каков друг електронски систем (на пример documentmanagementsystem) кој се наоѓа во орган овластен за следење на комуникации и со кој што управува органот овластен за следење на комуникации.

**II. НАЧИН НА УТВРДУВАЊЕ НА РЕЛЕВАНТНОСТА НА ПОДАТОЦИТЕ СОБРАНИ И ОБРАБОТЕНИ СО ИЗВРШУВАЊЕТО НА НАРЕДБАТА ЗА СПРОВЕДУВАЊЕ НА МЕРКИТЕ ЗА СЛЕДЕЊЕ НА КОМУНИКАЦИИТЕ**

**Член 3**

Оценка за релевантноста на податоците од членот 2 од овој правилник се спроведува во следните случаи:

1. за време на спроведување на мерката за следење на комуникациите;

2. за утврдување на потребата дали податоците собрани со спроведување на мерката се од значење за мерката за да се чуваат три години сметано одистекот на времето определено со наредбата за спроведување на мерката за следење на комуникациите;

3. по добивање нова информација која е директно поврзана со податоците за кои сеуште не е истечен законскиот период на чување одтри години, заради продолжување на рокот на чување за една година, со можност за повторно продолжување за една година, при што периодот на чување може да се продолжи најмногу за три години.

**Член 4**

(1) Релевантноста на податоците во случајот од член 3 точка 1 од овој правилник ја цени и одредува работникот кој што работи на случајот и дал иницијатива за доставување предлог за донесување наредба за спроведување мерка за следење на комуникациите, за што изготвува извештај.

(2) Доколку работникот од ставот (1) од овој член оцени дека податоците се од значење за спроведената мерка, тие се чуваат до истекот на времето определено со наредбата за спроведување на мерката за следење на комуникациите, во согласност со прописите за заштита на лични податоци и класифицирани информации.

(3) Податоците за кои ќе се оцени дека не се релевантни за чување (податоци од приватни, лични разговори), се ништат согласно одредбите од делот IIIод овој правилник.

**Член 5**

(1) Релевантноста на податоците во случај од член 3 точка 2 од овој правилник, ја утврдува посебна комисија од членот 6 од овој правилник, на предлог на работникот кој што работи на случајот и дал иницијатива за доставување предлог за донесување наредба за спроведување мерка за следење на комуникациите.

(2) Доколку комисијата од ставот (1) одовој член оцени дека податоците се од значење за спроведената мерка, тие се чуваат за период од три години, сметано од истекот на времето определено со наредбата за спроведување на мерката за следење на комуникациите, во согласност со прописите за заштита на лични податоци и класифицирани информации.

(3) Податоците за кои ќе се оцени дека не се релевантни за чување (податоци од приватни, лични разговори), се ништат согласно одредбите од делот III од овој правилник.

**Член 6**

Комисијата за оценка на релевантноста на податоците од овој правилник ја формира министерот за одбрана.

Комисијата од ставот (1) од овој член е составена од претседател и два члена, овластени службени лицавработени во Службата за воена безбедност и разузнавање, (во натамошниот текст: Службата) кои биле или се корисници на податоците од членот 2 од овој правилник, со мандат од три години.

**Член 7**

Комисијата од членот 6 од овој правилник работи врз основа на добиен образложен предлог, кој може да биде доставен од страна на:

- работникот кој што работи на случајот и дал иницијатива за доставување предлог за донесување наредба за спроведување мерка за следење на комуникациите или

- организациската единица во Службата во чија надлежност е меѓу другото да поднесе предлог за следење на комуникации за спроведување на мерките за следење на комуникациите.

**Член 8**

(1) Комисијата од членот 6 од овој правилник работи врз основа на следните критериуми:

- дали лицето конкое се користи мерката е од одбранбено-безбедносен интерес за државата,

- точноста на информацијата и потврдата на нејзината кредибилност,

- директната поврзаност на информацијата со податоците,

- дали е во согласност со индициите заради кои се следат комуникациите,

- доколку се открие активност која не е во согласност со индициите заради кои е иницирана мерката, а сепак со неа се добиваат информации за друга активност која е од одбранбено-безбедносен интерес за државата,

- доколку информацијата може да се користи за иницирање и насочување на кривичната истрага.

- доколку друго одделение во рамки на Службата, различноод Одделението коеја предложило мерката има интерес од чување на податоците,

(2) Освен критериумите од ставот (1) од овој член, комисијата, од членот 6 од овој правилник, предлагачот на мерките за следење на комуникации како и оперативните работници кои работат со податоците, можат да се раководат и од други критериуми при проценката и одредувањето на релевантноста на податоците.

**Член 9**

(1) Комисијата од членот 6 од овој правилник, врз основа на анализа и проценка на критериумите од членот 8 од овој правилник може да донесе позитивна или негативна одлука.

(2) Во одлуката од ставот (1) од овој член задолжително се наведуваат критериумите според кои е извршена оценката и според кои се утврдува релевантноста на податоците, како и причините зошто се бара понатамошно чување на податоците.

(3) Доколку комисијата донесе позитивна одлука, податоците од членот 2 од овој правилник се чуваат, на начин и под услови утврдени со закон.

(4) Доколку комисијата донесе негативна одлука, податоците од членот 2 од овој правилник се ништат согласно одредбите од делот III од овој правилник.

**Член 10**

(1) Комисијата од членот 6 од овој правилник изготвува попис на релеавантни податоци и доставува извештаи до министерот за одбрана и до Раководителот на Службата најмалку еднаш годишно.

(2) Во случај на донесена позитивна одлука, комисијата од ставот (1) од овој член изготвува извештај и го доставува до:

- предлагачот;

- министерот за одбрана;

- раководителот на Службата.

(3) Во случај на донесена негативна одлука, комисијата од ставот (1) на од овој членизготвува извештај и го доставува до субјектите од ставот (2) од овој член и до комисијата од членот 13 од овој правилник.

Член 11 (1) Во случај од член 3 точка 3 од овој правилник, релевантноста на информацијата и нејзината директна поврзаност со податоците што се чуваат ја утврдува комисијата од членот6 од овој правилник, на предлог на работникот кој што работи на случајот и дал иницијатива за доставување предлог за донесување наредба за спроведување мерка за следење на комуникациите.

(2) Предлогот од ставот (1) од овој член се доставува во писмена форма најмалку шест месеци пред истекот на времето определено со наредба за следење на комуникациите од страна на работникот кој што работи на случајот.

(3) Предлогот од ставот (1) од овој член се доставува до раководителот на организациската единица, кој во рок од 48 часа од добивањето го доставува до комисијата од членот 6 од овој правилник.

(4) Кога Јавниот обвинител на Република Македонија или судија на Врховен суд ќе достави во писмена форма предлог за продолжување на периодот на чување, се постапува согласно одредбите од овој правилник за продолжување на рокот за чување на податоците.

(5) Доколку комисијата од ставот (1) од овој член оцени дека информацијата и нејзината директна поврзаност со податоците што се чуваат не е од значење за спроведената мерка, тие се ништат согласно одредбите од делот III од овој правилник.

**Член 12**

Комисијата од членот 6 од овој правилник може да одлучи за продолжување на рокот за чување на податоците собрани со спроведување на мерката за следење на комуникациите за една година, со можност за повторно продолжување за наредна година, при што рокот може да се продолжи најдолго за период од три години, согласно закон.

**III. НИШТЕЊЕ НА ПОДАТОЦИТЕ СОБРАНИ И ОБРАБОТЕНИ СО ИЗВРШУВАЊЕТО НА НАРЕДБАТА ЗА СПРОВЕДУВАЊЕ НА МЕРКИТЕ ЗА СЛЕДЕЊЕ НА КОМУНИКАЦИИТЕ**

**Член 13**

Ништењето на податоците од членот 2 од овој правилник го врши посебна комисија од членот 14 од овој правилник.

**Член 14**

(1) Комисијата од членот 13 од овој правилник ја формира министерот за одбрана, во рок од пет работни денови сметано од денот на добивање на предлог за нејзино формирање.

(2) Комисијата од ставот (1) од овој член е составена од претседател и двајца членови, овластени службени лица вработени во Службата, кои работат на спроведување на мерка за следење на комуникации (овластени предлагачи).

(3) Комисијата од ставот (1) од овој член се формира со мандат од една година.

(4) Претседателот и членовите на комисијата од ставот (1) од овој член не можат да бидат членови на комисијата од членот 6 од овој правилник, кои одлучувале за релевантноста на податоците.

**Член 15**

Комисијата од членот 13 од овој правилник ништењето на податоците и сите материјали во врска со извршувањето на наредбата за спроведување на мерките за следење на комуникациите го врши под надзор на судија од Врховниот суд на Република Македонија, одреден со внатрешниот распоред на судот за издавање наредби, на начин и под услови утврдени со закон.

**Член 16**

Комисијата од членот 13 од овој правилник работи врз основа на извештајот од член 4 и извештаите од член 10 од овој правилник, согласно прописите кои го регулираат постапувањето со лични податоци и класифицирани информации.

**Член 17**

(1) Доколку податоците се во електронска форма и се наоѓаат во соодветна електронска опрема, тие се ништат со бришење од соодветните физички и логички локации на кои се наоѓаат исклучиво со користење (со посредство) на соодветен интерфејс и програмска поддршка кои во опремата ги вградил производителот.

(2) Ништењето може да се врши преку работна станица или преку друг соодветен терминал поврзансо опремата или вграден во опремата од страна на производителот.

(3) Комисијата од членот 13 од овој правилник не може да има или да побара друг директен или индиректен пристап до физичката или логичката локација каде што се наоѓаат податоците во соодветната електронска опрема.

**Член 18**

(1) Во електронската опрема задолжително останува електронски запис (лог) за тоа кои податоци се избришани, кога се избришани, кој го извршил бришењето и по кој основ е извршено бришењето.

(2) Доколку техничките можности тоа го дозволуваат, во електронскиот запис се зачувува евиденцискиот број на податокот кој е избришан.

**Член 19**

(1) Доколку податоците се во електронска форма и се наоѓаат на преносни медиуми, ништењето се врши со физичко уништување на носителот на податоците вграден во преносниот медиум.

(2) Во зависност од конструкциската сложеност, медиумот може да се расклопи на неговите составни делови (хард диск или усб) и да се уништи оној дел на кој се наоѓаат податоците, сето тоа на начин кој ќе оневозможи повторно составување или склопување на медиумот или ќе остави можност за реставрирање и употреба на ништените податоци.

**Член 20**

Податоци во хартиена форма се ништат со помош на машини за сечење односно ситнење на хартија на таков начин што ќе се оневозможи иситнетите делови повторно да се состават во целина од која ќе биде возможно да се прочитаат податоците.

**Член 21**

(1) За извршеното ништење Комисијата од членот 13 од овој правилник изготвува записник во кој се регистрира само судската наредба.

(2) Записникот од ставот (1) од овој член се изготвува во два примерока (по еден примерок за судот и за подносителот на барањето за следење на комуникациите) и се чува 10 години.

##### IV. ЗАВРШНА ОДРЕДБА

##### Член 22

Овој правилник влегува во сила осмиот ден од денот на објавувањето во „Службен весник на Република Македонија“, а ќе отпочне да се применува со отпочнувањето на примената на Законот за следење на комуникациите („Службен весник на Република Македонија“ број 71/18).

**Бр. \_\_\_\_\_\_\_\_\_\_\_\_\_\_\_\_\_ МИНИСТЕР ЗА ОДБРАНА**

**\_\_\_\_\_\_\_\_\_\_\_\_\_\_\_\_\_ година Радмила Шекеринска - Јанковска**

**С к о п ј е**